তথ্যবিবরণী নম্বর : ৩৯৪৬

**ঢাকায় ইন্দোনেশিয়ার জাতীয় দিবসের অনুষ্ঠানে তথ্য ও সম্প্রচার মন্ত্রী**

ঢাকা, ১৪ আশ্বিন (২৯ সেপ্টেম্বর) :

আজ ঢাকায় ইন্দোনেশিয়া দূতাবাসের আয়োজনে র‍্যাডিসন ব্লু হোটেলে রিপাবলিক অভ্‌ ইন্দোনেশিয়ার ৭৭তম স্বাধীনতা দিবস উদ্‌যাপন অনুষ্ঠানে প্রধান অতিথির বক্তৃতা করেন তথ্য ও সম্প্রচার মন্ত্রী ড. হাছান মাহ্‌মুদ। বাংলাদেশ-ইন্দোনেশিয়ার কূটনৈতিক সম্পর্কের ৫০ বছরপূর্তি উপলক্ষ্যে এ সময় মন্ত্রীকে শুভেচ্ছা স্মারক অর্পণ করা হয়।

তথ্যমন্ত্রী ও আওয়ামী লীগের যুগ্ম সাধারণ সম্পাদক ড. হাছান তাঁর বক্তৃতায় দু’দেশের অর্ধশতকের গভীর বন্ধুত্বপূর্ণ সম্পর্ককে দৃঢ়তর করার প্রত্যয় ব্যক্ত করেন। তিনি বলেন, ইন্দোনেশিয়ার সাথে বাংলাদেশের মানুষের বহুকালের সম্পর্কে সাম্প্রতিক বছরগুলোতে নতুন নতুন ক্ষেত্র যোগ হয়েছে এবং আগামী দিনগুলোতেও তা অব্যাহত থাকবে।

#

আকরাম/রাহাত/রফিকুল/সেলিম/২০২২/২১৫৫ ঘণ্টা

তথ্যবিবরণী নম্বর : ৩৯৪৫

**বেসরকারি শিক্ষা প্রতিষ্ঠানসমূহের শিক্ষক কর্মচারীগণের সেপ্টেম্বর মাসের বেতনের চেক হস্তান্তর**

ঢাকা, ১৪ আশ্বিন (২৯ সেপ্টেম্বর) :

মাধ্যমিক ও উচ্চ শিক্ষা অধিদপ্তরাধীন বেসরকারি শিক্ষা প্রতিষ্ঠানসমূহের (স্কুল ও কলেজ) শিক্ষক কর্মচারীগণের সেপ্টেম্বর মাসের বেতন-ভাতার সরকারি অংশের ৮টি চেক অনুদান বণ্টনকারী অগ্রণী ও রূপালী ব্যাংক লিমিটেড, প্রধান কার্যালয়ে এবং জনতা ও সোনালী ব্যাংক লিমিটেড, স্থানীয় কার্যালয়ে হস্তান্তর করা হয়েছে।

বেসরকারি শিক্ষা প্রতিষ্ঠানসমূহের (স্কুল ও কলেজ) শিক্ষক কর্মচারীগণ আগামী ৬ অক্টোবর পর্যন্ত সংশ্লিষ্ট শাখা ব্যাংক হতে সেপ্টেম্বর মাসের বেতন-ভাতার সরকারি অংশের টাকা উত্তোলন করতে পারবেন।

#

বিপুল/রাহাত/রফিকুল/শামীম/২০২২/২০৫৫ঘণ্টা

তথ্যবিবরণী নম্বর: ৩৯৪৪

সজীব ওয়াজেদ জয়ের নির্দেশনাতেই ডিজিটাল রূপান্তরের রূপকল্প অর্জন করেছে বাংলাদেশ

-- আইসিটি প্রতিমন্ত্রী

ঢাকা, ১৪ আশ্বিন (২৯ সেপ্টেম্বর) :

তথ্য ও যোগাযোগ প্রযুক্তি প্রতিমন্ত্রী জুনাইদ আহ্‌মেদ পলক বাংলাদেশ বর্তমানে ডেমোগ্রাফিক ডিভিডেন্ট ভোগ করছে উল্লেখ করে বলেছেন, এই সুবিধাকে কাজে লাগাতে নতুন প্রজন্মকে কোডিং এবং প্রোগ্রামিং শিখানোর ওপর গুরুত্ব দেয়া হয়েছে।

প্রতিমন্ত্রী আজ ঢাকায় স্যামসাং রিসার্চ অ্যান্ড ডেভেলপমেন্ট ইনস্টিটিউট বাংলাদেশ (এসআর বিডি) কোডিং কনটেস্ট ২০২২ এর বিজয়ীদের মধ্যে পুরস্কার বিতরণ অনুষ্ঠানে প্রধান অতিথির বক্তব্যে এসব কথা বলেন।

প্রতিমন্ত্রী বলেন, প্রতিবছর দেশ থেকে ৫০ হাজার আইটি ও আইটিইএস প্রকৌশলী বের হচ্ছেন। ১২-১৫ বছর আগে আমরা মেধা পাচারের কথা শুনতাম। কিন্তু আজ স্যামসাং আর অ্যান্ড ডি সেন্টারে দাঁড়িয়ে গর্বের সঙ্গে বলতে পারি, এখানে যারা কাজ করছেন তাদের অনেকেই বিদেশ থেকে উচ্চ শিক্ষা নিয়ে দেশে ফিরেছেন। সরকারের বিভিন্ন সময়োপযোগী কার্যক্রম গ্রহণ ও বাস্তবায়নের ফলে এখন দেশে ব্রেইন ড্রেইন নয়, গেইন হচ্ছে। এর মাধ্যমেই দেশ ট্যালেন্টেড বাংলাদেশে পরিণত হবে বলে প্রতিমন্ত্রী জানান।

প্রতিমন্ত্রী আরো বলেন, কম্পিউটার বিজ্ঞান ও প্রকৌশল বিষয়ে স্নাতক ও স্নাতকোত্তর ডিগ্রি অর্জন করা প্রধানমন্ত্রীর আইসিটি উপদেষ্টা সজীব ওয়াজেদ জয়ের নির্দেশনাতেই ২০১৬ সাল থেকে শুরু করে আজ ডিজিটাল রূপান্তরের রূপকল্প অর্জন করেছে বাংলাদেশ। এটা সিএসই পড়ুয়াদের জন্য গর্বের। কেননা আমরা আজ সিএসই গ্র্যাজুয়েটদের নেতৃত্বে চলছি। ‘ই-নথির গুণে এখন পুরো অফিস আমার হাতের মুঠোয়’ উল্লেখ করে তিনি বলেন, ‘এখন যেখানেই থাকি না কেন অফিসের কাজ জমে থাকে না, ই-নথিতে মূহুর্তেই কাজ নিষ্পন্ন করা যায়।’

অনুষ্ঠানে সভাপতিত্ব করেন স্যামসাং বাংলাদেশের গবেষণা ও উন্নয়ন বিভাগের ব্যবস্থাপনা পরিচালক উনকু।

উল্লেখ্য, স্যামসাং রিসার্চ বাংলাদেশের কোডিং প্রতিযোগিতায় চ্যাম্পিয়ন হয়েছেন মোঃ সাব্বির রহমান। প্রথম রানার আপ - অয়ন শাহরিয়ার এবং দ্বিতীয় রানার আপ- ইফতেখার হাকিম কাওসার। এছাড়া প্রতিযোগিতায় শীর্ষ ১০ এ রয়েছেন মোঃ মেহরাব হোসেন অপি, ফাহিম শাহরিয়ার, শরীফ মিনহাজুল ইসলাম, আশরাফুল হক তানি, তাশরীফ আহমদ, ফাহিম তাজওয়ার সৈকত এবং নাঈমুল ইসলাম সোয়াদ। অনুষ্ঠানে বিজয়ীদের জন্য ঘোষিত পুরস্কারের বাইরেও প্রত্যেককেই একটি করে একাদশ প্রজন্মের কোর আই সেভেন মেড ইন বাংলাদেশ ল্যাপটপ উপহার দেয়ার ঘোষণা দেন প্রতিমন্ত্রী ।

#

শহিদুল/রাহাত/রফিকুল/লিখন/২০২২/২১.৪০ ঘণ্টা

তথ্যবিবরণী নম্বর :৩৯৪৩

**শেখ হাসিনা হচ্ছেন বঙ্গবন্ধুর প্রতিচ্ছবি**

**- শ্রম প্রতিমন্ত্রী**

ঢাকা, ১৪ আশ্বিন (২৯ সেপ্টেম্বর) :

শ্রম ও কর্মসংস্থান প্রতিমন্ত্রী বেগম মন্নুজান সুফিয়ান বলেছেন, শেখ হাসিনা হচ্ছেন জাতির পিতা বঙ্গবন্ধু শেখ মুজিবুর রহমানের প্রতিচ্ছবি। শেখ হাসিনার রাজনৈতিক দূরদর্শিতা এবং চিন্তা চেতনা অত্যাধুনিক। তিনি বলেন, আমরা শেখ হাসিনার নেতৃত্বে বঙ্গবন্ধুর রক্তের ঋণ শোধ করতে চাই।

আজ ইঞ্জিনিয়ার্স ইনস্টিটিউশন, বাংলাদেশ (আইইবি), ঢাকা কেন্দ্রের উদ্যোগে আইইবি কাউন্সিল হলে প্রধানমন্ত্রী দেশরত্ন শেখ হাসিনার ৭৬তম জন্মদিন উপলক্ষ্যে “উন্নত বাংলাদেশের রূপকার, সারা বিশ্বের বিস্ময় বঙ্গবন্ধু কন্যা জননেত্রী শেখ হাসিনা” শীর্ষক আলোচনা সভায় প্রধান অতিথির বক্তৃতায় প্রতিমন্ত্রী এসব কথা বলেন।

প্রতিমন্ত্রী বলেন, বঙ্গবন্ধু বাঙালি জাতিকে স্বাধীনতা দিয়ে গেছেন। অর্থনৈতিক মুক্তি দিয়ে যেতে চেয়েছিলেন। তাঁরই আদর্শ হৃদয়ে ধারণ করে শেখ হাসিনা বাঙালি জাতিকে অর্থনৈতিক মুক্তি দেওয়ার জন্য কাজ করে যাচ্ছেন। তিনি বলেন, আদর্শের কোনো মৃত্যু হয় না। বঙ্গবন্ধুকে ঘাতকরা হত্যা করলেও বঙ্গবন্ধুর আদর্শকে নিঃশেষ করতে পারেনি। বঙ্গবন্ধুর খুনিদের ফাঁসি কার্যকরের মাধ্যমে বঙ্গবন্ধু হত্যার রক্তের ঋণ পরিশোধ করার চেষ্টাকে সকলে সাধুবাদ জানিয়েছে । বাকি ঘাতকদেরও ফাঁসি কার্যকর হবে বলে এদেশের মানুষ আশাবাদী।

প্রতিমন্ত্রী এ সময় দেশ গড়ার কারিগর প্রকৌশলীগণ শেখ হাসিনার পাশে থেকে ২০৪১ সালের আগেই উন্নত সমৃদ্ধ দেশ গঠনে অবদান রাখবেন বলে আশাবাদ ব্যক্ত করেন।

আইইবি ঢাকা কেন্দ্রের চেয়ারম্যান প্রকৌশলী মোল্লা মোহাম্মদ আবুল হোসেনের সভাপতিত্বে অনুষ্ঠানে বিশেষ অতিথি হিসেবে উপস্থিত ছিলেন ঢাকা প্রকৌশল ও প্রযুক্তি বিশ্ববিদ্যালয়ের উপাচার্য অধ্যাপক ড. প্রকৌশলী মোঃ হাবিবুর রহমান, পেশাজীবী সমন্বয় পরিষদের মহাসচিব অধ্যাপক ডা. কামরুল হাসান খান, আইইবির ভাইস-প্রেসিডেন্ট প্রকৌশলী খন্দকার মঞ্জুর মোর্শেদ, আইইবি’র ভারপ্রাপ্ত সাধারণ সম্পাদক প্রকৌশলী প্রতীক কুমার ঘোষ।

#

আকতারুল/রাহাত/রফিকুল/শামীম/২০২২/২০১০ঘণ্টা

তথ্যবিবরণী নম্বর : ৩৯৪২

**নির্বাচনে সব দলের অংশগ্রহণ নিশ্চিত করার চেষ্টা করা হবে**

**--- কৃষিমন্ত্রী**

টাঙ্গাইল, ১৪ আশ্বিন (২৯ সেপ্টেম্বর ) :

কৃষিমন্ত্রী ও আওয়ামী লীগের প্রেসিডিয়াম সদস্য ড. মোঃ আব্দুর রাজ্জাক বলেছেন, নির্বাচন সুষ্ঠু করতে সরকার প্রতিশ্রুতিবদ্ধ। সরকার শেষদিন পর্যন্ত চেষ্টা করবে নির্বাচনে সব দলের অংশগ্রহণ নিশ্চিত করার জন্য। তিনি বলেন, দেশে আর কোনো তত্ত্বাবধায়ক সরকার হবে না। সংবিধানে স্পষ্টভাবে লেখা রয়েছে নির্বাচন কমিশন নির্বাচন পরিচালনা করবে। সরকার নির্বাচন কমিশনকে সর্বাত্মক সহযোগিতা করবে।

আজ টাঙ্গাইলের প্রেস ক্লাব মিলনায়তনে টাঙ্গাইল জেলা আওয়ামী লীগের বর্ধিত সভায় প্রধান অতিথির বক্তব্যে কৃষিমন্ত্রী এসব কথা বলেন।

মন্ত্রী বলেন, আওয়ামী লীগ একটি রাজনৈতিক দল। সে হিসেবে আমরাও চাই বিএনপিসহ সব ছোট-বড় রাজনৈতিক দল নির্বাচনে অংশগ্রহণ করবে। আমরা শেষদিন পর্যন্ত চেষ্টা করব নির্বাচনে সব দলের অংশগ্রহণ নিশ্চিত করার জন্য।

সভায় টাঙ্গাইল জেলা আওয়ামী লীগের সভাপতি ফজলুর রহমান খান ফারুক, সাধারণ সম্পাদক জোয়াহেরুল ইসলাম এমপি এবং জেলা ও উপজেলার নেতৃবৃন্দ বক্তব্য রাখেন।

**একটা ডিমের দাম কোনোক্রমেই ১২-১৩ টাকা হতে পারে না**

অপর এক কর্মসূচিতে আজ গাজীপুরে বাংলাদেশ কৃষি গবেষণা ইনস্টিটিউটের অডিটোরিয়ামে সংস্থাটির বার্ষিক কেন্দ্রীয় গবেষণা পর্যালোচনা কর্মশালার উদ্বোধন ও প্রধান অতিথি হিসাবে বক্তৃতা করেন কৃষিমন্ত্রী।

এ সময় মন্ত্রী বলেন, একটা ডিমের দাম কোনোক্রমেই ১২-১৩ টাকা হতে পারে না। একটা ডিমের উৎপাদন খরচ ৫-৬ টাকা হলে, উৎপাদনকারীরা সর্বোচ্চ ৮ টাকায় বিক্রি করতে পারে। কখনো সরবরাহ একটু কমে গেলেই কিছু অসাধু ব্যবসায়ী, ফার্মের মালিক, হ্যাচারি মালিক নানা ষড়যন্ত্র করে ডিমের দাম বাড়িয়ে দেয়। আমাদের উচিত হবে তাদের বিরুদ্ধে কঠোর ব্যবস্থা গ্রহণ করা। বাণিজ্য মন্ত্রণালয়, মৎস্য ও প্রাণিসম্পদ মন্ত্রণালয়, কৃষি মন্ত্রণালয়, কৃষি বিপণন অধিদপ্তর, ভোক্তা অধিদপ্তরসহ সবাই মিলে কঠোরভাবে বাজার মনিটর করতে হবে।

কর্মশালায় সভাপতিত্ব করেন কৃষি গবেষণা ইনস্টিটিউটের মহাপরিচালক ড. দেবাশীষ সরকার। কৃষিসচিব (রুটিন দায়িত্ব) মোঃ রুহুল আমিন তালুকদার, কৃষি উন্নয়ন করপোরেশনের চেয়ারম্যান এ এফ এম হায়াতুল্লাহ, কৃষি বিপণন অধিদপ্তরের মহাপরিচালক আব্দুল গাফফার খান, কৃষি সম্প্রসারণ অধিদফতরের মহাপরিচালক বেনজির আলম প্রমুখ কর্মশালায় বক্তব্য রাখেন।

#

কামরুল/রাহাত/রফিকুল/জয়নুল/২০২২/২০০০ ঘণ্টা

তথ্যবিবরণী নম্বর : ৩৯৪১

**দখল, দূষণ আর অপরিকল্পিত অবকাঠামো নির্মাণের মাধ্যমে নদীগুলোকে হত্যা করা হচ্ছে**

**--- পানিসম্পদ প্রতিমন্ত্রী**

বরিশাল, ১৪ আশ্বিন (২৯ সেপ্টেম্বর ) :

পানিসম্পদ প্রতিমন্ত্রী কর্নেল (অব.) জাহিদ ফারুক বলেছেন, দখল, দূষণ আর অপরিকল্পিত অবকাঠামো নির্মাণের মাধ্যমে নদীগুলোকে হত্যা করা হচ্ছে। সচেতনতা সৃষ্টি এবং কার্যকর পদক্ষেপ গ্রহণের মাধ্যমে নদীগুলোর প্রাণ ফেরাতে হবে। বরিশালের জলাবদ্ধতা নিরসনের জন্য আগামী একমাসের মধ্যে ৭ টি খাল খননের কার্যক্রম শুরু করা হবে।

প্রাণ-প্রকৃতি, জীববৈচিত্র্য ও সুরক্ষা’র উদ্যোগে ‘বিশ্ব নদী দিবস -২০২২’ উদ্যাপন উপলক্ষ্যে জেলা শিল্পকলা একাডেমি অডিটোরিয়ামে বরিশাল জেলা প্রশাসন আয়োজিত আলোচনা সভা ও সনদ বিতরণ অনুষ্ঠানে প্রতিমন্ত্রী এসব কথা বলেন।

প্রতিমন্ত্রী বলেন, ‘আগুনে পুড়লেও ঠিকানাটা থাকে কিন্তু নদী ভাঙনের কবলে ঠিকানা হারাতে হয়, তাই নদী ভাঙন কবলিত মানুষের দুঃখ দুর্দশার কথা আমি উপলব্ধি করি।’ তিনি এ সময় আশ্রয়ণ প্রকল্পের মাধ্যমে ঘর দিয়ে ঠিকানাবিহীন অনেক মানুষকে একটি ঠিকানা করে দেয়ায় বরিশালবাসীর পক্ষ থেকে প্রধানমন্ত্রী শেখ হাসিনার প্রতি কৃতজ্ঞতা প্রকাশ করেন।

বরিশালের জেলা প্রশাসক জসীম উদ্দীন হায়দারের সভাপতিত্বে সভায় বিশেষ অতিথি হিসেবে উপস্থিত ছিলেন বরিশাল জেলা আওয়ামী লীগের সাধারণ সম্পাদক বীর মুক্তিযোদ্ধা তালুকদার মোহাম্মদ ইউনুস, অতিরিক্ত বিভাগীয় কমিশনার (রাজস্ব) খোন্দকার আনোয়ার হোসেন, বরিশালের উপ-পুলিশ কমিশনার (দক্ষিণ) মোঃ আলী আশরাফ ভূইয়া, বরিশালের অতিরিক্ত পুলিশ সুপার (দক্ষিণ) মোঃ ইকবাল হোসাইন, বরিশাল জেলা আওয়ামী লীগের সাধারণ সম্পাদক বীর মুক্তিযোদ্ধা তালুকদার মোহাম্মদ ইউনুসসহ বরিশালের বিভিন্ন সামাজিক সংগঠনের নেতৃবৃন্দরা।

উন্মুক্ত আলোচনায় উপস্থিত অতিথিবৃন্দ নদীকেন্দ্রিক বিভিন্ন সমস্যা ও সম্ভাবনার কথা তুলে ধরেন।

#

গিয়াস/রাহাত/রফিকুল/জয়নুল/২০২২/২০০৫ ঘণ্টা

তথ্যবিবরণী নম্বর:৩৯৪০

**দেশের মানুষের খাদ্য ও পুষ্টি চাহিদার বড় যোগান দেয় মাছ**

**-- মৎস্য ও প্রাণিসম্পদ মন্ত্রী**

ঢাকা, ১৪ আশ্বিন (২৯ সেপ্টেম্বর) :

দেশের মানুষের খাদ্য ও পুষ্টি চাহিদার বড় যোগান দেয় মাছ বলে মন্তব্য করেছেন মৎস্য ও প্রাণিসম্পদ মন্ত্রী শ ম রেজাউল করিম।

আজ ঢাকা বিশ্ববিদ্যালয়ের নবাব নওয়াব আলী চৌধুরী সিনেট ভবন মিলনায়তনে ঢাকা বিশ্ববিদ্যালয়ের মৎস্যবিজ্ঞান বিভাগের রজতজয়ন্তী উদ্‌যাপনের উদ্বোধন অনুষ্ঠানে প্রধান অতিথির বক্তব্যে মন্ত্রী এ মন্তব্য করেন।

এ সময় মন্ত্রী বলেন, স্বাধীনতার পর দেশের মৎস্যসম্পদকে গুরুত্ব দিয়ে জাতির পিতা বঙ্গবন্ধু শেখ মুজিবুর রহমান বলেছিলেন মাছ হবে বৈদেশিক মুদ্রা অর্জনের দ্বিতীয় বৃহত্তম খাত। যুদ্ধবিধ্বস্ত দেশ পুনর্গঠনে মাছ ও প্রাণিসম্পদের গুরুত্ব আন্তর্জাতিক গণমাধ্যমে সে সময় তুলে ধরেছিলেন বঙ্গবন্ধু। মৎস্যসম্পদ আহরণের জন্য তাঁর সময়ে বিদেশ থেকে মাছ ধরার ট্রলার আনা হয়। বঙ্গবন্ধু ১৯৭৪ সালে সমুদ্র সংক্রান্ত আইন তৈরি করেন। এ আইনের ওপর ভিত্তি করে প্রধানমন্ত্রী শেখ হাসিনা বাংলাদেশের প্রায় সমপরিমাণ আয়তনের সমুদ্র সীমায় আমাদের সার্বভৌমত্ব প্রতিষ্ঠা করেছেন। সেই সমুদ্রসীমা আমাদের সুনীল অর্থনীতির সবচেয়ে বড় ক্ষেত্র হিসেবে কাজ করছে।

মন্ত্রী বলেন, দেশে ও দেশের বাইরে মৎস্যবিজ্ঞানের ব্যাপ্তি ও কাজ করার সুযোগ অনেক বেশি। এ বিষয়ে দেশে গবেষণার প্রচুর সুযোগ ও বরাদ্দ রয়েছে। মৎস্যবিজ্ঞানীরা গবেষণার মাধ্যমে বিভিন্ন প্রজাতির মাছ সারা দেশে ছড়িয়ে দিচ্ছেন। মৎস্য খাতের উন্নয়নের মাধ্যমে দেশকে এগিয়ে নিয়ে যাওয়ার জন্য মৎস্যবিজ্ঞানের শিক্ষার্থীর ও গুরুত্বপূর্ণ ভূমিকা পালন করছেন। মৎস্য খাত উদ্যোক্তা তৈরি করছে। বেকারত্ব দূর করতে এ খাত গুরুত্বপূর্ণ ভূমিকা রাখছে। গ্রামীণ অর্থনীতি সচলে ভূমিকা রাখছে।

ঢাকা বিশ্ববিদ্যালয়ের প্রো-উপাচার্য অধ্যাপক ড. মুহাম্মদ সামাদের সভাপতিত্বে অনুষ্ঠানে বিশেষ অতিথি হিসেবে উপস্থিত ছিলেন মৎস্য অধিদপ্তরের মহাপরিচালক খ. মাহবুবুল হক। স্বাগত বক্তব্য প্রদান করেন মৎস্যবিজ্ঞান বিভাগের চেয়ারম্যান অধ্যাপক ড. মো. মনিরুল ইসলাম। অনুষ্ঠানে আরো বক্তব্য রাখেন ঢাকা বিশ্ববিদ্যালয়ের ফিশারিজ অ্যালামনাই অ্যাসোসিয়েশনের ভারপ্রাপ্ত সভাপতি মো. আনোয়ার হোসেন মনির।

ইফতেখার/ রাহাত/রফিকুল/লিখন/২০২২/২০.০৭ঘণ্টা

#

তথ্যবিবরণী নম্বর : ৩৯৩৯

**পঞ্চগড়ে নৌকাডুবিতে হতাহতদের পাশে আছে সরকার**

**--- ত্রাণ প্রতিমন্ত্রী**

পঞ্চগড়, ১৪ আশ্বিন (২৯ সেপ্টেম্বর ) :

দুর্যোগ ব্যবস্থাপনা ও ত্রাণ প্রতিমন্ত্রী ডা. মোঃ এনামুর রহমান বলেছেন, পঞ্চগড়ের বোদা উপজেলায় করতোয়া নদীতে নৌকাডুবির ঘটনায় হতাহতদের পাশে আছে সরকার। তিনি বলেন, ‘সরকারের পক্ষ থেকে আমরা এসেছি আপনাদের স্বজন হারানো বেদনা আর কষ্ট ভাগাভাগি করে নিতে, যদিও এ ক্ষতি কখনো পূরণ হবার নয়।’

প্রতিমন্ত্রী আজ পঞ্চগড়ের বোদা উপজেলায় করতোয়া নদীতে নৌকাডুবির ঘটনায় হতাহতদের পরিবারের সদস্যদের মাঝে মানবিক সহায়তা হিসেবে নগদ অর্থ ও শুকনো খাবারের প্যাকেট বিতরণ উপলক্ষ্যে আয়োজিত অনুষ্ঠানে বক্তৃতাকালে এসব কথা বলেন।

উল্লেখ্য, পঞ্চগড়ের বোদা উপজেলায় করতোয়া নদীতে নৌকাডুবির ঘটনায় হতাহতদের মানবিক সহায়তা হিসেবে দুর্যোগ ব্যবস্থাপনা ও ত্রাণ মন্ত্রণালয় কর্তৃক এ পর্যন্ত নগদ ৪৮ লাখ টাকা এবং দুইশত প্যাকেট শুকনো ও অন্যান্য খাবার বরাদ্দ দেয়া হয়েছে।

#

সেলিম/রাহাত/রফিকুল/জয়নুল/২০২২/১৯১০ ঘণ্টা

তথ্যবিবরণী নম্বর : ৩৯৩৮

**শিপিং দেশের অগ্রগতি ও সমৃদ্ধিতে বিরাট ভূমিকা পালন করে**

**- আইনমন্ত্রী**

ঢাকা, ১৪ আশ্বিন (২৯ সেপ্টেম্বর) :

আইন, বিচার ও সংসদ বিষয়ক মন্ত্রী আনিসুল হক বলেছেন, জনসংখ্যা এবং অর্থনৈতিক প্রবৃদ্ধির কারণে বাংলাদেশের নৌ পরিবহনের প্রয়োজনীয়তা দিন দিন বাড়ছে এবং ভবিষ্যতেও এই প্রবৃদ্ধির ধারা অব্যাহত থাকবে। তিনি বলেন, জনসংখ্যা বৃদ্ধির ফলে খাদ্য, শক্তি এবং পানির চাহিদা বাড়ছে, যা নৌ পরিবহণ, নবায়নযোগ্য শক্তি এবং সুনীল অর্থনীতির প্রয়োজনীয়তা আরো বাড়িয়ে তুলবে।

আজ রাজধানীর ইন্টারকন্টিনেন্টাল হোটেলে আন্তর্জাতিক নৌ দিবস-২০২২ উদ্‌যাপন উপলক্ষ্যে আয়োজিত এক সেমিনারে প্রধান অতিথির বক্তৃতায় মন্ত্রী এসব কথা বলেন। নৌবাণিজ্য খাতের বিশিষ্ট পেশাজীবী ও অংশীজনদের নিয়ে নৌপরিবহন অধিদপ্তর এ সেমিনারের আয়োজন করে। দিবসটির এবারের প্রতিপাদ্য “নিউ টেকনোলজিস ফর গ্রিনার শিপিং”।

আনিসুল হক বলেন, পণ্য পরিবহনের জন্য সবচেয়ে নির্ভরযোগ্য এবং সাশ্রয়ী পদ্ধতি হল শিপিং। শিপিং আন্তর্জাতিক বাণিজ্য সহজতর করে। দেশের অগ্রগতি ও সমৃদ্ধিতে বিরাট ভূমিকা পালন করে। বর্তমান আন্তর্জাতিক বাণিজ্যের প্রায় ৯০ শতাংশ নৌপথে পরিবহন করা হয়। তিনি বলেন, এবারের প্রতিপাদ্যে জাতিসংঘের টেকসই উন্নয়ন লক্ষ্যমাত্রা বিশেষ করে এসডিজি ১৩ ও ১৪ তথা জলবায়ু, মহাসাগর, সমুদ্র এবং সামুদ্রিক সম্পদের টেকসই ব্যবহার, এসডিজি ৯ তথা শিল্প, উদ্ভাবন এবং অবকাঠামো উন্নয়ন এবং এসডিজি ১৭ তথা লক্ষ্য অর্জনে অংশীদারিত্ব এবং বাস্তবায়নের ওপর গুরুত্বারোপ করা হয়েছে।

বিশেষ অতিথির বক্তৃতায় নৌপরিবহন প্রতিমন্ত্রী খালিদ মাহ্‌মুদ চৌধুরী বলেন, প্রধানমন্ত্রী শেখ হাসিনার নেতৃত্বে গত ১৪ বছরে বাংলাদেশ প্রতিটি সেক্টরে অসামান্য উন্নয়ন করেছে। দেশের অর্থনৈতিক প্রবৃদ্ধির সাথে রপ্তানি ও আমদানিও ব্যাপকভাবে বৃদ্ধি পেয়েছে। ক্রমবর্ধমান চাহিদা মোকাবিলায়, বহু বিলিয়ন ডলার মূল্যের একাধিক প্রকল্প চালু করা হয়েছে যার মধ্যে রয়েছে নতুন জেটি এবং টার্মিনাল নির্মাণ, গভীর সমুদ্রবন্দর নির্মাণ ইত্যাদি। বাংলাদেশের জাহাজ নির্মাণের সম্ভাবনার কারণে বাংলাদেশকে চীন, জাপান ও দক্ষিণ কোরিয়ার মতো দেশগুলোর সাথে তুলনা করা হয়েছে। উচ্চতর মেরিটাইম শিক্ষার জন্য বাংলাদেশে বঙ্গবন্ধু শেখ মুজিবুর রহমান মেরিটাইম ইউনিভার্সিটি প্রতিষ্ঠা করা হয়েছে যা প্রযুক্তি এবং পরিবেশবান্ধব শিপিংয়ের গবেষণায় গুরুত্বপূর্ণ ভূমিকা রাখবে ।

নৌপরিবহন মন্ত্রণালয়ের সচিব মোঃ মোস্তফা কামালের সভাপতিত্বে অনুষ্ঠানে নৌপরিবহন মন্ত্রণালয় সম্পর্কিত সংসদীয় স্থায়ী কমিটির সভাপতি মেজর (অব.) রফিকুল ইসলাম বীর উত্তম, বুয়েটের অধ্যাপক মীর তারেক আলী, নৌপরিবহন অধিদপ্তরের মহাপরিচালক কমডোর মোঃ নিজামুল হক, ব্যুরো ভেরিটাস (বাংলাদেশ) এর কান্ট্রি ম্যানেজার মোঃ হারুনুর রশিদ প্রমুখ বক্তৃতা প্রদান করেন। সেমিনারে মূল প্রবন্ধ উপস্থাপন করেন বুয়েটের পেট্রোলিয়াম এন্ড মিনারেল রিসোর্স ইঞ্জিনিয়ারিং বিভাগের প্রধান প্রফেসর ড. মোহাম্মদ তামিম।

সেমিনারে বিষয়ভিত্তিক কারিগরি প্রবন্ধ উপস্থাপনার পাশাপাশি মেরিটাইমের পাঁচটি খাতে বিশেষ অবদানের জন্য মেরিটাইম অংশীজনদের মধ্য থেকে এবছরের সেরা পাঁচ ব্যক্তি ও প্রতিষ্ঠানকে সম্মাননা প্রদান করা হয়।

#

রেজাউল/রাহাত/রফিকুল/শামীম/২০২২/১৮১০ঘণ্টা

তথ্যবিবরণী নম্বর : ৩৯৩৬

**শুধু ভুলত্রুটি নয়, জাতির অর্জনের চিত্র ঠিকভাবে প্রকাশ করা গণমাধ্যমের দায়িত্ব**

**--- তথ্য ও সম্প্রচার মন্ত্রী**

ঢাকা, ১৪ আশ্বিন (২৯ সেপ্টেম্বর ) :

তথ্য ও সম্প্রচার মন্ত্রী ড. হাছান মাহ্‌মুদ বলেছেন, উন্নয়ন-অগ্রগতি এবং একইসাথে ভুলত্রুটি দু’টিই তুলে ধরা গণমাধ্যমের দায়িত্ব। কিন্তু অনেক ক্ষেত্রে সেটি না হয়ে একপেশে হয়ে যায়। সেটি দেশ ও সমাজকে উপকৃত করে না। যখন জাতির কোনো অর্জন হয়, সেই অর্জনের চিত্রটি যেন সঠিকভাবে প্রকাশিত হয় তা লক্ষ্য রাখা গণমাধ্যমের দায়িত্ব।

আজ রাজধানীর তোপখানা রোডে জাতীয় প্রেসক্লাবে দৈনিক নতুন আশা পত্রিকা নবআঙ্গিকে উদ্বোধন অনুষ্ঠানে প্রধান অতিথির বক্তৃতায় মন্ত্রী এসব কথা বলেন। সড়ক পরিবহন ও সেতু মন্ত্রণালয় সম্পর্কিত সংসদীয় স্থায়ী কমিটির সভাপতি এবং দৈনিক নতুন আশা পত্রিকার সম্পাদক ও প্রকাশক অধ্যক্ষ রওশন আরা মান্নান এমপির সভাপতিত্বে বিশেষ অতিথি হিসেবে গাজী মোহাম্মদ শাহনওয়াজ এমপি, আহসান আদেলুর রহমান এমপি, বেগম অপরাজিতা হক এমপি, জ্যেষ্ঠ সাংবাদিক ফিরোজ আলম মিলন এবং পত্রিকার ব্যবস্থাপনা সম্পাদক অধ্যাপক মোমেনা মান্নান সভায় বক্তব্য দেন।

ড. হাছান বলেন, করোনা মহামারির মধ্যে আইএমএফের প্রাক্কলন অনুযায়ী ২০২১ সালে আমরা মাথাপিছু আয়ের ক্ষেত্রে ভারতকে ছাড়িয়েছি, পাকিস্তানকে ছাড়িয়েছি বহু আগেই। সেই রিপোর্ট যখন বিশ্ব গণমাধ্যম তথা ভারত ও পাকিস্তানের গণমাধ্যমে প্রকাশিত হলো, সেখানে শেখ হাসিনার নেতৃত্ব নিয়ে আলোচনা আর সেখানকার নেতৃত্ব নিয়ে সমালোচনার ঝড় বয়ে গেল। কিন্তু দুঃখজনক হলেও সত্য, আমাদের নিজেদের দেশে প্রশংসার ঝড় বয়ে যায়নি। এই দায়িত্ব গণমাধ্যমের কিন্তু সেটি হয়নি।

আমাদের নারী ফুটবল দল, ক্রিকেট দল, যুবদলগুলো যেভাবে বিশ্বের বিভিন্ন পর্যায়ে শিরোপা অর্জন করেছে এগুলোর পেছনে সরকারের অবদানের কথা স্মরণ করিয়ে দেন তথ্যমন্ত্রী। তিনি বলেন, আজকে আমাদের দেশ থেকে নানা পণ্য বিদেশে রপ্তানি হয়। সে জন্য যে বিদ্যুৎ, গ্যাস, পানি, অবকাঠামো, নীতি, প্রণোদনা লাগে সরকারই সেগুলো জোগায়। আমার অনুরোধ, যখন জাতির কোনো অর্জন হয়, সেই অর্জনের চিত্রটা যেন গণমাধ্যমে সঠিকভাবে প্রকাশিত হয়।

হাছান মাহ্‌মুদ বলেন, কোনো কোনো প্রচার মাধ্যম কিংবা টেলিভিশনেও দেখা যায় অনেক সময় ছোট বিষয়কে বড় করে দেখানো হয় কিন্তু অনেক গুরুত্বপূর্ণ বিষয় দেখানো হয় না। আবার সরকারের অনেক অর্জন ছাপা হয় তৃতীয় পাতায় আর ভুলত্রুটি স্থান পায় প্রথম পাতায়। সেটি দেশ ও সমাজকে উপকৃত করে না। এজন্য সবার সচেতন থাকা দরকার। মানুষের কাছে শুধু হতাশার চিত্র উপস্থাপন করা হলে জাতি হতাশ হবে। সে ক্ষেত্রে চ্যালেঞ্জ মোকাবিলা করে সামনের দিকে এগিয়ে যাওয়া সম্ভবপর নয় যা আশাবাদী হলে সম্ভব।

চলমান পাতা - ২

--- ২ ---

নতুন আঙ্গিকে প্রকাশিত নতুন আশা পত্রিকা মানুষের মধ্যে আশা জাগাবে, শুধু হতাশার চিত্র তুলে ধরবে না আশা ব্যক্ত করে ড. হাছান বলেন, ‘আমাদের সরকার গণমাধ্যমবান্ধব সরকার। প্রধানমন্ত্রী শেখ হাসিনা মনে করেন, গণমাধ্যমের বিকাশের মাধ্যমে বহুমাত্রিক গণতান্ত্রিক সমাজের ভিত মজবুত হয়, সে কারণে গণমাধ্যমের বিকাশের স্বার্থে যা কিছু করা দরকার আমাদের সরকার করছে।’ তথ্য-উপাত্ত তুলে ধরে মন্ত্রী হাছান বলেন, প্রধানমন্ত্রী শেখ হাসিনা ২০০৯ সালে সরকার গঠনের সময় দেশে দৈনিক পত্রিকা ছিল সাড়ে ৪শ’, আজকে সেটি সাড়ে ১২শ’র ওপরে। বেসরকারি টেলিভিশনের যাত্রাও শুরু প্রধানমন্ত্রী শেখ হাসিনার নেতৃত্বে ১৯৯৬ সালে। ২০০৯ সালে আবার তিনি সরকার গঠনের সময় বেসরকারি টিভি ছিল ১০টি। আজকে ৪৬টি লাইসেন্স দেওয়া আছে। অনলাইন পত্রিকা রেজিস্ট্রেশনের জন্য ৫ হাজার আবেদন পড়েছে। আগে হাতেগোণা কয়েকটি ছিল। এভাবে গত প্রায় চৌদ্দ বছরে গণমাধ্যমের ব্যাপক বিকাশ ঘটেছে।

শুধু গণমাধ্যমের বিকাশই নয়, সাংবাদিকদের জন্য তার গঠিত কল্যাণ ট্রাস্ট আজকে সমগ্র দেশের সাংবাদিকদের একটি ভরসার জায়গা হয়ে দাঁড়িয়েছে উল্লেখ করে তথ্যমন্ত্রী বলেন, কোনো সাংবাদিক মৃত্যুবরণ করলে ৩ লাখ টাকা পান, অসুস্থ হলে অনুদান পান। ট্রাস্ট থেকে অসচ্ছল সাংবাদিকদের ছেলেমেয়েরা যাতে পড়াশোনার জন্য সহায়তা পায়, আমরা সেই ব্যবস্থা করতে যাচ্ছি। করোনার তীব্র প্রথম, দ্বিতীয়, তৃতীয় ঢেউয়ের সময় উপমহাদেশে সাংবাদিকরা শুধু মৃত্যুবরণ করলে ভারতে সহায়তা দেয়া হয়েছে। আমাদের দেশে আমরা হাজার হাজার সাংবাদিককে করোনাকলীন এককালীন সহায়তা দিয়েছি, এখনও তা চলমান।

আমরা যে জাতীয় প্রেসক্লাবে বসে আজকে কথা বলছি এই জায়গাটিও প্রধানমন্ত্রীর পিতা জাতির পিতা বঙ্গবন্ধু শেখ মুজিবুর রহমান বিনামূল্যে বরাদ্দ দিয়েছিলেন স্মরণ করিয়ে সম্প্রচারমন্ত্রী বলেন, প্রধানমন্ত্রী জাতীয় প্রেসক্লাবের ২১ তলা ভবন নির্মাণের জন্য ইতোমধ্যে নির্দেশনা দিয়েছেন এবং প্রাথমিক নকশাও চূড়ান্ত করেছেন। এভাবে গণমাধ্যমের বিকাশে আমাদের সরকার নানাবিধ পদক্ষেপ গ্রহণ করেছে।

#

আকরাম/রাহাত/রফিকুল/জয়নুল/২০২২/১৮৫০ ঘণ্টা

তথ্যবিবরণী নম্বর:৩৯৩৫

**দুর্গাপূজা উদ্‌যাপনে সরকারের সহায়তা অব্যাহত থাকবে  
 -- পরিবেশমন্ত্রী**

ঢাকা, ১৪ আশ্বিন (২৯ সেপ্টেম্বর) :

পরিবেশ, বন ও জলবায়ু পরিবর্তন মন্ত্রী মোঃ শাহাব উদ্দিন বলেছেন, শারদীয় দুর্গাপূজা উদ্‌যাপনে প্রধানমন্ত্রী শেখ হাসিনার নেতৃত্বে বর্তমান সরকারের প্রয়োজনীয় সহায়তা অব্যাহত থাকবে। এ সময় আইনশৃঙ্খলা পরিস্থিতি যাতে স্বাভাবিক থাকে তার ব্যবস্থা গ্রহণ করা হচ্ছে। পূজামণ্ডপে যাতে বিদ্যুতের ঘাটতি না হয় সে ব্যাপারে লক্ষ্য রাখা হচ্ছে, সংশ্লিষ্ট কর্মকর্তাদের এ বিষয়ে নির্দেশনা প্রদান করা হয়েছে। বিকল্প হিসেবে আয়োজকদের পক্ষ হতে জেনারেটরের ব্যবস্থা গ্রহণ করতে হবে। নিরাপত্তার বিষয়ে সকলকে সতর্ক থাকতে হবে।

আজ আসন্ন শারদীয় দুর্গাপূজা-২০২২ উপলক্ষ্যে দুর্যোগ ব্যবস্থাপনা ও ত্রাণ মন্ত্রণালয় হতে প্রাপ্ত জিআর কর্মসূচির আওতায় মৌলভীবাজারের বড়লেখা উপজেলায় ১৩৯টি সর্বজনীন পূজমণ্ডপের মধ্যে জি.আর.চালের ছাড়পত্র (ডিও) বিতরণ অনুষ্ঠানে ঢাকাস্থ সরকারি বাসভবন হতে ভার্চুয়ালি যুক্ত হয়ে প্রধান অতিথির বক্তব্যে পরিবেশমন্ত্রী এসব কথা বলেন।

মন্ত্রী বলেন, শারদীয় দুর্গাপূজা উপলক্ষ্যে প্রদত্ত জি.আর. চাল যথেষ্ট না হলেও এর সদ্ব্যবহার করতে হবে। বর্তমান সরকার সকল ধর্মবর্ণের জন্য নিরাপদ পরিবেশে ধর্মীয় আচার-অনুষ্ঠান পালনের নিশ্চয়তা বিধান করছে। যতদিন শেখ হাসিনা ক্ষমতায় থাকবে ততদিন বাংলাদেশের উন্নয়ন অগ্রযাত্রা অব্যাহত থাকবে। বাংলাদেশকে উন্নত দেশে পরিণত করতে প্রধানমন্ত্রী রাতদিন পরিশ্রম করে চলেছেন। তিনি বলেন, বাংলাদেশের উন্নয়নে শেখ হাসিনার বিকল্প নেই।

বড়লেখা উপজেলা নির্বাহী অফিসার সুনজিত কুমার চন্দের সভাপতিত্বে অনুষ্ঠিত সভায় বিশেষ অতিথি হিসেবে উপস্থিত ছিলেন বড়লেখা উপজেলা পরিষদের চেয়ারম্যান সোয়েব আহমেদ এবং সাবেক উপজেলা পরিষদ চেয়ারম্যান ও বাংলাদেশ আওয়ামী লীগ বড়লেখা উপজেলা শাখার ভারপ্রাপ্ত সাধারণ সম্পাদক রফিকুল ইসলাম সুন্দর ।

#

দীপংকর/রাহাত/রফিকুল/লিখন/২০২২/১৮০৫ ঘণ্টা

তথ্যবিবরণী নম্বর : ৩৯৩৪

**কোভিড-১৯ সংক্রান্ত সর্বশেষ প্রতিবেদন**

ঢাকা, ১৪ আশ্বিন (২৯ সেপ্টেম্বর) :

স্বাস্থ্য অধিদপ্তর এবং রোগতত্ত্ব, রোগ নিয়ন্ত্রণ ও গবেষণা ইনস্টিটিউট (আইইডিসিআর)-এর তথ্যানুযায়ী গতকাল বুধবার সকাল ৮টা থেকে আজ বৃহস্পতিবার সকাল ৮টা পর্যন্ত ২৪ ঘণ্টায় দেশে ৬৭৯ জনের শরীরে করোনা সংক্রমণ পাওয়া গেছে। নমুনা পরীক্ষার বিপরীতে রোগী শনাক্তের হার ১৩ দশমিক ৫৩ শতাংশ। এ সময় ৫ হাজার ১৭ জনের নমুনা পরীক্ষা করা হয়েছে।

গত ২৪ ঘণ্টায় কোভিড-১৯ আক্রান্ত হয়ে ২ জনের মৃত্য হয়েছে। এ পর্যন্ত ২৯ হাজার ৩৬০ জন করোনায় মৃত্যুবরণ করেছেন। করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ১৯ লাখ ৬৪ হাজার ৫০১ জন।

#

কবীর/রাহাত/রফিকুল/লিখন/২০২২/১৬৪৪ ঘণ্টা

তথ্যবিবরণী নম্বর : ৩৯৩৩

বাজার তদারকি

**১০০ প্রতিষ্ঠানকে ৯ লাখ টাকা জরিমানা**

ঢাকা, ১৪ আশ্বিন (২৯ সেপ্টেম্বর ) :

জাতীয় ভোক্তা অধিকার সংরক্ষণ অধিদপ্তরের বিভাগীয় ও জেলা কার্যালয়ের কর্মকর্তার নেতৃত্বে আজ ঢাকা মহানগরসহ দেশের ৩৫টি জেলায় বাজার তদারকি কার্যক্রম পরিচালনা করা হয়।

ঢাকা মহানগরের কারওয়ান বাজার, উজানপুর, উত্তরখান বাজার, নিউ মার্কেট, ইস্টার্ন মল্লিকাসহ দেশব্যাপী মোট ৪১টি বাজার ও বিভিন্ন ব্যবসা প্রতিষ্ঠানে পরিচালিত তদারকি কার্যক্রমের মাধ্যমে ভোক্তা-স্বার্থবিরোধী বিভিন্ন অপরাধে ৯৬টি প্রতিষ্ঠানকে ৮ লাখ ৮১ হাজার টাকা জরিমানা আরোপ ও আদায় করা হয়। এ সময় জনসচেতনতা বৃদ্ধির লক্ষ্যে ভোক্তা ও ব্যবসায়ীবৃন্দের মধ্যে লিফলেট, প্যাম্ফলেট বিতরণসহ হ্যান্ডমাইকে সংশ্লিষ্টদের প্রয়োজনীয় পরামর্শ দেয়া হয়।

অন্যদিকে লিখিত অভিযোগ নিষ্পত্তির মাধ্যমে ৪টি প্রতিষ্ঠানকে ৩২ হাজার টাকা জরিমানা আরোপ ও আদায় এবং ৪ জন অভিযোগকারীকে জরিমানার ২৫ শতাংশ হিসেবে ৮ হাজার টাকা প্রদান করা হয়।

আইনশৃঙ্খলা রক্ষাকারী বাহিনীর সদস্য, স্বাস্থ্য বিভাগ, কৃষি বিভাগ, মৎস্য বিভাগ, কনজুমারস এসোসিয়েশন অভ্ বাংলাদেশ (ক্যাব) সহ সংশ্লিষ্ট শিল্প বণিক সমিতির প্রতিনিধিবৃন্দ বাজার অভিযানে সহযোগিতা করেন।

#

তাহমিনা/পরীক্ষিৎ/রাহাত/রফিকুল/জয়নুল/২০২২/১৭১০ ঘণ্টা

তথ্যবিবরণী নম্বর : ৩৯৩২

**জনগণ দেশি-বিদেশি ষড়যন্ত্র প্রতিহত করবে**

**- এনামুল হক শামীম**

ক্যালিফোর্নিয়া (যুক্তরাষ্ট্র), ২৯ সেপ্টেম্বর :

পানি সম্পদ উপমন্ত্রী ও আওয়ামী লীগের সাবেক সাংগঠনিক সম্পাদক একেএম এনামুল হক শামীম বলেছেন, সরকারের উন্নয়নের রোডম্যাপ দেখে নতুন করে দেশি-বিদেশি ষড়যন্ত্রে শুরু হয়েছে। দেশকে অস্থিতিশীল করে ঘোলা পানিতে মাছ শিকারের অপচেষ্টায় চলছে। মুক্তিযুদ্ধের চেতনাবিরোধী ও তাদের দোসরদের যে কোনো ষড়যন্ত্র রুখে দিতে সর্বদা প্রস্তুত।

প্রধানমন্ত্রী শেখ হাসিনার ৭৬তম জন্মদিন উপলক্ষ্যে যুক্তরাষ্ট্রের ক্যালিফোর্নিয়ায় আজ সকালে স্টেট আওয়ামী লীগের উদ্যোগে আয়োজিত আলোচনা সভা ও দোয়া অনুষ্ঠানে প্রধান অতিথির বক্তব্যে তিনি এসব কথা বলেন।

এনামুল হক শামীম বলেন, আওয়ামী লীগ প্রতিশোধ ও প্রতিহিংসার রাজনীতিতে বিশ্বাস করে না। দুঃশাসন বলতে যা বুঝায় সেটা বিগত সরকারের আমলে ভেঙে পড়েছিল। এদেশের মানুষ তা ভোলে নাই। দেশের মানুষ তাদের সেই অপশাসন ও দুঃশাসনে আর ফিরে যেতে চায় না। ২০১৩ ও ২০১৪ সালের মতো সহিংস ও জ্বালাও-পোড়াও রাজনীতি করে কোনো ধরনের ষড়যন্ত্র করা হলে জনগণ তা প্রতিহত করবে।

উপমন্ত্রী বলেন, গণতন্ত্রকে নস্যাৎ করার নানামুখী ষড়যন্ত্রের নীলনকশা হচ্ছে। নির্বাচনে অংশ না নেওয়া, নির্বাচনকে প্রশ্নবিদ্ধ করা, নির্বাচন কমিশন ও গণতান্ত্রিক কাঠামোকে উদ্দেশ্য প্রণোদিতভাবে প্রশ্নবিদ্ধ সৃষ্টি করা এবং দেশবিরোধী অপতৎপরতায় লিপ্ত থাকা সেই নীলনকশারই বহিঃপ্রকাশ মাত্র। যারা এই ষড়যন্ত্রে জড়িত বাংলার মানুষের কাছে তাদেরকে জবাব দিতে হবে।

তিনি আরও বলেন, প্রবাসীরা হাড়ভাঙা পরিশ্রম করে রেমিট্যান্স পাঠিয়ে দেশের অর্থনীতির ভিতকে মজবুত করে বৈদেশিক রিজার্ভকে সমৃদ্ধ করে চলেছেন। বঙ্গবন্ধু কন্যা প্রধানমন্ত্রী শেখ হাসিনা প্রবাসীদের জন্য কাজ করে চলেছেন।

ক্যালিফোর্নিয়া স্টেট আওয়ামী লীগের সভাপতি শফিকুর রহমানের সভাপতিত্বে অনুষ্ঠানে বক্তব্য রাখেন বাংলাদেশ ফেডারেল সাংবাদিক ইউনিয়নের সাধারণ সম্পাদক দীপ আজাদ, ঢাকা মহানগর আওয়ামী লীগ নেতা মেজবাউর রহমান রতনসহ স্থানীয় আওয়ামী লীগ ও সহযোগী সংগঠনের নেতৃবৃন্দ।

#

গিয়াস/পরীক্ষিৎ/ডালিয়া/মেহেদী/মানসুরা/২০২২/১২৪৮ ঘণ্টা

তথ্যবিবরণী নম্বর : ৩৯৩০

টেলিভিশনে স্ক্রল প্রচারের জন্য

**সকল ইলেক্ট্রনিক মিডিয়া**

ঢাকা, ১৫ আশ্বিন (২৯ সেপ্টেম্বর) :

সরকারি-বেসরকারি টিভি চ্যানেলসহ সকল ইলেক্ট্রনিক মিডিয়ায় নিম্নোক্ত বার্তাটি স্ক্রল আকারে প্রচারের জন্য অনুরোধ করা হলো :

**মূলবার্তা :**

**৩ অক্টোবর ‘বিশ্ব বসতি ‍দিবস’। এ বছর দিবসটির প্রতিপাদ্য- ‘বৈষম্য হ্রাসের অঙ্গীকার করি, সবার জন্য টেকসই নগর গড়ি।’ শেখ হাসিনার অঙ্গীকার, সবার জন্য বাসস্থান। বিল্ডিং কোড অনুসরণ করি, নিরাপদ বাসস্থান নিশ্চিত করি।-গৃহায়ন ও গণপূর্ত মন্ত্রণালয়।**

#

মাহবুবুর/পরীক্ষিৎ/ডালিয়া/মেহেদী/মানসুরা/২০২২/১০৪০ ঘণ্টা

তথ্যবিবরণী নম্বর : ৩৯২৯

**বাঙালি জাতি এখন বিশ্ব দরবারে একটি মর্যাদাপূর্ণ জাতি**

**-সমাজকল্যাণমন্ত্রী**

লালমনিরহাট, ১৪ আশ্বিন (২৯ সেপ্টেম্বর) :

সমাজকল্যাণ মন্ত্রী নুরুজ্জামান আহমেদ বলেছেন, বাঙালিরা চিরদিন ছিল শাসিত। সেই শাসিত জাতিকে বঙ্গবন্ধু শাসকে রূপান্তরিত করে সারা বিশ্বকে চমকে দিয়েছিলেন। বাঙালি জাতি এখন বিশ্ব দরবারে একটি মর্যাদাপূর্ণ জাতি।

মন্ত্রী গতকাল লালমনিরহাট জেলার আদিতমারী উপজেলার মহিষখোচা ইউনিয়ন আওয়ামী লীগের   
ত্রি-বার্ষিক সম্মেলনের উদ্বোধন অনুষ্ঠানে প্রধান অতিথি বক্তব্যে এসব কথা বলেন।

তিনি বলেন, ১৯৭৫ সালে বঙ্গবন্ধুকে সপরিবারে হত্যার পর দীর্ঘ ২১ বছর বাংলাদেশকে স্বাধীনতা বিরোধীরা পেছনের দিকে নিয়ে গিয়েছিল। ১৯৯৬ সালে প্রধানমন্ত্রী শেখ হাসিনা সরকার গঠন করে বঙ্গবন্ধুর স্বপ্ন পূরণের অঙ্গীকার করেছিলেন। তিনি সে অঙ্গীকার বাস্তবায়নে কাজ করে যাচ্ছেন। তিনি অসম্ভবকে সম্ভব করে দেশের জন্য জাতির জন্য সর্বক্ষেত্রে সফলতা নিয়ে এসেছেন। কিন্তু এই সফলতা ষড়যন্ত্রকারীরা সহ্য করতে পারছে না। তারা প্রধানমন্ত্রীকে ১৯ বার হত্যার চেষ্টা করেছে। কিন্তু তারা সফল হতে পারেনি। জনগণের ভালোবাসায় প্রধানমন্ত্রী শেখ হাসিনা আবারও সরকার গঠন করবেন।

অনুষ্ঠানে অন্যান্যের মধ্যে বক্তব্য রাখেন অ্যাডভোকেট মতিউর রহমান, সাধারণ সম্পাদক বাংলাদেশ আওয়ামী লীগ লালমনিরহাট জেলা শাখা, রাকিবুজ্জামান আহমেদ, সাংগঠনিক সম্পাদক, বাংলাদেশ আওয়ামী লীগ লালমনিরহাট জেলা শাখা ও অধ্যক্ষ মো. রবিউল ইসলাম মানিক, ভারপ্রাপ্ত সভাপতি, বাংলাদেশ আওয়ামী লীগ, আদিতমারী উপজেলা শাখা।

#

জাকির/পরীক্ষিৎ/ডালিয়া/মেহেদী/মানসুরা/২০২২/৯১৫ ঘণ্টা